Paprastasis žabalis
Paprastasis žabalis (Haematopota pluvialis) – sparvinių (Tabanidae) šeimos dvisparnių vabzdžių rūšis. Sutinkamas šiaurinėje Eurazijoje, Šiaurės Afrikoje; dažnas Lietuvoje. Kūnas 8–12 mm ilgio. Krūtinėlė pilka, pilvelis su šviesesnėmis juostomis, akys didelės, blizgios, raštuotos. Kojos ilgos, su geltonais ruožais. Sparnai raštuoti. Skraido vasarą pievose, ganyklose, prie vandens. Patelės siurbia daugiausia arklių kraują, skaudžiai gelia ir žmonėms. Ypač paprastasis žabalis nuožmus prieš lietų. Kaip ir kitos sparvos, gali pernešti ligas.